
,,Menetrenden a jövő" - Balaton

A TDK dolgozatomban a 29-es számú Budapest – Székesfehérvár – Tapolca és a 30-as számú Budapest – Székesfehérvár – Nagykanizsa/Keszthely, azaz a Balaton melletti vasútvonalak fejlesztési lehetőségeit szeretném bemutatni. Véleményem szerint a menetrend, pálya, jármű és szolgáltatásfejlesztéseket együtt kellene kezelni, így lehetne elérni utasszám növekedést a balatoni forgalomban. Látható, hogy azokon a vonalakon, ahol fejlesztések történtek nőtt az utasszám is, ami újabb javulásokat eredményezett: ez történt az esztergomi vonalon a Desiro motorvonatok megjelenésével, a jó minőségű szolgáltatás újabb fejlesztéseket eredményezett, jelenleg is tart a vonal teljes felújítása. Hasonló a helyzet a győri vonalon is, a Railjetek megjelenésével egyre többen választják a vasutat, ennek eredményeként egyre több vonat megy Bécsbe. Tehát valami hasonlóra lenne szükség a Balatonnál is: a déli parton egy új menetrendi struktúra bevezetésével bővülne a kínálat, és a menetidő is csökkenne. A járműpark ésszerűbb felhasználásával nőne a minőség, csökkenne a zsúfoltság, és gazdaságosabb lenne az üzemeltetésük.



